Пещера (община)
Община Пещера се намира в Южна България и е една от съставните общини на област Пазарджик.

География

Географско положение, граници, големина 
Общината е разположена в източната част на Област Пазарджик. С площта си от 158,418 km2 е най-малката сред 12-те общините на областта, което съставлява 3,54% от територията на областта. Границите ѝ са следните:
 на изток – община Брацигово;
 на юг – община Батак;
 на запад – община Ракитово;
 на северозапад и север – община Пазарджик.

Природни ресурси

Релеф 
Релефът на общината е средно планински, хълмист и равнинен, като територията ѝ изцяло попада в пределите на Западните Родопи.

От югозапад на североизток през общината протича Стара река (десен приток на Марица) с част от средното си течение. Районите северозападно от нейната долина се заемат от югоизточните части на рида Къркария. Неговата максимална височина в пределите на общината връх Костина могила (1440 m) се намира северозападно от летовището „Св. Константин“.

На югоизток от долината на Стара река в пределитена община Пещера попадат крайните северозападни разклонения на рида Равногор, който е крайния североизточен дял на Баташка планина. На територията на общината се издига до 1428 m н.в.

В североизточните части на община Брацигово се простират крайните западни разклонения на ниските Бесапарски ридове с височина до 525 m – връх Копана могила (източно от село Капитан Димитриево). Северно от град Пещера чрез седловина висока 499 m те се свързват с рида Къркария.

В района на село Капитан Димитриево, между двете разклонения на Бесапарските ридове се вклинява част от Горнотракийската низина и тук северозападно от селото се намира най-ниската точка на общината – 240 m н.в.

Води 
Основна водна артерия на община Брацигово е Стара река (десен приток на Марица), която протича през нея от югозапад на североизток с част от средното си течение на протежение от около 15 km. Тя навлиза в общината Пещера от община Батак като тече в дълбока проломна долина между ридовете Къркария на северозапад и Равногор на югоизток. В района на град Пещера образува малко долинно разширение, след което отново навлиза в тесен пролом, този път между Бесапарските ридове на север и рида Равногор на юг. След като излезе от пролома напуска пределите на общината.

На територията на общината съществуват осем гравитачни извора с минимален дебит 20 l/s и максимален дебит 42 l/s, сондажни кладенци с дебит 30 l/s и един карстов извор с дебит 12 – 30 l/s. Водните ресурси в община Пещера са достатъчни за 100% водоснабдяване на населението, което е осъществено.

Климат 
Климатът в общината е умерен, без резки температурни колебания. Средната надморска височина на град Пещера е 461 m. Средната годишна температура е 12,6 °С. Валежите са сравнително добри – от 670 до 680 l/m² годишно.

Почви 
Преобладаващите типове почви в общината са канелено-горските и алувиално-ливадните, което благоприятства развитието на зеленчукопроизводството, овощарството, лозарството, тютюнопроизводството и животновъдството.

От общата територия на община Пещера около 40% са заети с гори, което се отразява благоприятно върху екологията и способства за развитието на дърводобива, дървопреработването и ловния туризъм.

Население

Етнически състав (2011) 
Численост и дял на етническите групи според преброяването на населението през 2011 г.:

Населени места 
Общината има 3 населени места с общо население от 14 742 жители към 7 септември 2021 г.

Административно-териториални промени 
 през 1894 г. – заличено е с. Форцево без административен акт поради изселване;
 МЗ № 2820/обн. 14.08.1934 г. – преименува с. Аликочово на с. Капитан Димитриево.

Транспорт 
В източната част на общината, от изток на запад преминава последният участък от 3,3 km от трасето на жп линията Стамболийски – Кричим – Пещера.

През общината преминават частично 2 пътя от Републиканската пътна мрежа на България с обща дължина 22 km:
 участък от 18 km от Републикански път II-37 (от km 140,2 до km 158,2);
 началният участък от 4 km от Републикански път III-375 (от km 0 до km 4,0).

Топографска карта

Бележки

Източници

Външни препратки 
 Официален сайт на община Пещера